Johan Gunder Adler

Johan Gunder Adler (1784–1852) var en dansk lektor, forfatter og statsmann. Han er særlig kjent for sin rolle i Norge i 1814 da han og Christian Magnus Falsen utformet det første utkastet til Norges Grunnlov.Johan Gunder Adler av Knut Mykland i Norsk biografisk leksikon

 Bakgrunn 
Adler var sønn av bødkermester Adolf Adler og hans ektefelle Ingeborg f. Lund. Han studerte ved Københavns Universitet i 1803–1804. Under slaget om København i 1807 gjorde han tjeneste i Kongens Livjægerkorps.Om Johan Gunder Adler fra Dansk biografisk leksikon Deretter arbeidet han noen år i København som lærer inntil han overtok stillingen som bestyrer av skolen «Christian Augusts Minde» i Frederikshald – nåværende Halden – i 1812. Han underviste i fransk, tysk, historie, matematikk og engelsk. Stattholder Christian Frederik skal ha besøkt skolen i Halden mens Adler underviste der.

 1814 og årene etter 
I februar 1814 utformet han og Falsen det første utkastet til Grunnloven, Udkast til en Konstitution for Kongeriget Norge. Utkastet ble trykket i Niels Wulfsbergs Journal for Lovgivning, Rigsforsamling og Politik og var tilegnet prinsregenten Christian Frederik som gjennomleste og forsynte det med kritiske bemerkninger. Forfatningsutkastet var inspirert av den franske grunnloven fra 1791, den amerikanske uavhengighetserklæringen av 1776 og USAs grunnlov fra 1787.Eidsvoll og grunnloven fra Stortinget.no Ifølge Lars Roar Langslet var det Adler som skrev de sentrale delene av grunnlovsutkastet (forfatning, valgforsamlinger og regjeringsform) mens Falsen tok seg av de mer «tekniske» delene om rettspleie, forsvar, finanser og skoleverk. Adler var også til stede på Eidsvoll som Christian Frederiks assistent.Langslet, Lars Roar: Den glemte Adler. Klassekampen, 23. mai 2014.

Etter at Christian Frederik var valgt til norsk konge ble Adler 28. juli formelt utnevnt til kongens kabinettsekretær.Johan Gunder Adler fra Eidsvoll 1814 Da Christian Frederik frasa seg tronen og returnerte til Danmark senhøsten samme år fulgte Adler med.Daa, Ludvig Kr. (1860): K. Magnus Falsen. Et bidrag til Norges konstitutions historie. Særtrykk av Videnskabs-Selskabets Forh. i Christiania. Christiania: I Kommission hos Feilberg & Landmark.

I 1815 ble Christian Frederik utnevnt til guvernør over Fyn og Adler var hans nærmeste medarbeider i denne perioden. Etter at Frederik VI døde i 1839 og Christian Frederik overtok som konge under navnet Christian VIII ble Adeler utnevnt til kabinettsekretær, en stilling han hadde til kongen døde i 1848.

I 1842 mottok Adler storkorset av Æreslegionen og året etter ble han dekorert med storkors av Dannebrogordenen.

Adler døde under et kuropphold i Hof i Bayern og ble gravlagt samme sted. I Halden er en gate oppkalt etter ham i bydelen Os, Lektor Adlers gate.

 Referanser 

Kategori:Danske embets- og tjenestemenn
Kategori:Storkors av Dannebrogordenen‎
Kategori:Æreslegionen
Kategori:Alumni fra Københavns Universitet
Kategori:Personer fra København
Kategori:Fødsler i 1784
Kategori:Dødsfall i 1852